  Виталий Пронин В. СунцовПыдын бызьылӥсьёс пӧлын яркыт кизилиосмы туж ӧжыт. Пиналъёсмы Россиысь ӵошатсконъёсын кужмоосыз пӧлы пото ке, бадӟымгес будыса, кытчы ке ышо. Кылдэм югдурлэсь мугъёссэ сэрттэ шаерысьтымы Капчи атлетикая федерацилэн кивалтӥсез Валерий Сунцов.- Ижын капчи атлетикая манеж усьтӥськыса, югдур умой пала воштӥськиз-а, кужмо атлетъёслэн лыдзы чутрак йылӥз-а?- Капчи атлетъёслэн ӵошатсконъёссы быдэс ар кыстӥськӧ липет улын но кырын. Ортчем толэз учкыса потоно ке, Удмуртиысь пинал спортсменъёс трос вормонъёс басьтылӥзы. «Шиповка юных» ӵошатсконын город но гурт пиналъёс пӧлын вормон утӥзы Удмуртиысь нылпиос. Ижысь 87 номеро школаын дышетскисьёс Ольга Виноградская но Екатерина Пушина командаен но, нимаз но вормонъёс басьтӥзы. Гурт спортсменъёс пӧлын висъяськизы Пичи Пурга шор ёзо школаысь нылпиос, тренерзы Светлана Шибанова.Та вакытлы тужгес кужмо спортсменъёс будо Ижысь 87, 83 но 32 номеро школаосын, гурт школаос пӧлын котькинлы адӟем карымон луо балезиноос - пыдын бызьылӥсьёссы трос, Дэбесын - ӝог вамышъясьёссы, Каракулино ёросын умой азинске гурезьёстӥ бызьылон.- Кӧня адями туннэ нуналлы Удмуртиысь пыдын бызьылӥсьёслэн сборноязы кутэмын?- 200 пала спортсменъёс, куиньмос люкетсэ полупрофессионалъёс пӧлы пыртыны луэ. Соос «Чекерил» спорткомплексын мугорзэс кыдато, ог куамынэз та вие Кисловодске потэмын - сборъёсы.Шаермылэн «зарни» атлетъёсыз луӧ пыдын бызьылӥсь Елена Наговицына, гурезетӥ бызьылӥсь Фёдор Шутов, многоборье ӵошатсконэ пыриськись Иван Григорьев, ӝог вамышъясь Сергей Шарыпов.Бадӟым осконмы Иван Григорьевлы, июль толэзе Казаньын ортчоно Универсиадае шедёз шуыса. Август толэзе Москваын ортчоз капчи атлетикая дуннелэн чемпионатэз. Отчы мыныны кулэ Елена Наговицына.Спортсменъёс вань кадь, нош Герман Скурыгин кадь яркыт кизилиос ӧжыт. Паймымон, но шаерамы та дырозь ӧвӧл капчи атлетъёсты дасянъя нимысьтыз школа. Сое кылдытыса, луонлык шедьысал ёросъёсын ужась тренеръёслэсь мылкыдзэс бурдъяны. Ижысь манежлэн тыро-пыдо кузёез ӧвӧлэн, спортэз азинтон палэнэгес кыле.Капчи атлетикае пыро пыдын бызьылон, выллане, кузьдалае но шестэн тэтчан, ядроен, дискен, молотэн но копьёен лэзьяськон но мукет амалъёс. Туннэ нуналлы шаерысьтымы спортсменъёс ӧжытак йӧндыро копьё но ядро зыръяны. Нош мукет амалъёс сярысь веранэз ик ӧвӧл, соос вужере ышемын.- Матысь дыре кыӵе ӵошатсконъёс витё шаерысьтымы бызьылӥсьёсты?- Таяз шутэтскон нуналъёсы пыдын бызьылӥсьёсты люка Глазов. Космонавтикалэн нуналэзлы сӥзем ӵошатсконэ арысь аре трос калык пыриське, Удмуртиысь сяна, Киров, Чайковский, Екатеринбург городъёсысь но Татарстанысь спортсменъёс лыктыны мылкыд каремзэс ивортӥзы ни. Нош 27-тӥ апреле Ижысь Киров нимо паркын тулыс кросс луоз. Шаерысьтымы кужмоосыз марафонецъёс вуоно арняе Россилэн чемпионатаз пыриськозы. Капчи атлетикалэн вань амалъёсызъя нырысетӥез тулыс ӵошатскон май толэзь пумын луыны кулэ. Соку ик шараяськозы Приволжск федерал округысь кужмо атлетъёс.Валентина Емельянова Теги: капчиатлетика спорт  